Török katonákat rabolhatott el az Iszlám Állam Szíriában | Euronews
Török katonákat rabolhatott el az Iszlám Állam Szíriában
Eltűnt két török katona Szíria északi részén. A magát Iszlám Államnak nevező terrorszervezet hírügynöksége azt állította, hogy a dzsihadisták rabolták el az egyenruhásokat al-Bab térségében. A török hadsereg jelenleg a város felszabadításáért harcol.
Közben az Egyesült Államok elismerte, hogy szeptember 17-én véletlenül a szíriai kormányerőket bombázták az Iszlám Állam helyett.
- Abban a helyzetben úgy tűnt, hogy az Iszlám Állam célpontjait támadják, de kiderült, hogy tévedés történt. A rezsim haderejét bombázták. Megvolt az oka, hogy azt hitték, hogy a dzsihadistákat lövik – magyarázta Peter Cook, a védelmi minisztérium szóvivője, hozzátéve, hogy a hibát a járművek téves azonosítása okozta.
A támadásban több mint 60-an vesztették életüket. Az amerikai erők csak azt követően fejezték be a bombázást, hogy az oroszok jelezték nekik, hogy szíriai állásokat lőnek. Damaszkusz szerint Washington szándékosan támadta őket.
Az ostromlott északnyugat-szíriai városból, Aleppóból folyamatosan menekülnek az emberek. A Nemzetközi Vöröskereszt adatai szerint az elmúlt két napban mintegy 20 ezren hagyták el a települést, miután a szíriai kormányerők benyomultak a felkelők által uralt keleti városrészbe.